b'\n_START_ARTICLE_\nElektri\xc4\x8dni avtomobil\n_START_PARAGRAPH_\nElektri\xc4\x8dni avtomobil je tip avtomobila na alternativna goriva, ki za pogon uporablja elektromotor namesto motorja z notranjim zgorevanjem. Elektri\xc4\x8dna energija je obi\xc4\x8dajno pridobljena iz baterijskih sklopov v vozilu, ki jih je mogo\xc4\x8de ve\xc4\x8dkrat napolniti.\n_START_SECTION_\nZgodovina\n_START_PARAGRAPH_\nPrvi elektri\xc4\x8dni avti so se pojavili 1880-ih. Uporabljali so jih preden so pojavili motorji z notranjim zgorevanjem. Energetska kriza leta 1973 je kratkotrajno povzro\xc4\x8dila zanimanje za elektri\xc4\x8dne avtomobile. \xc5\xa0ele po letu 2000 z uporabo Li-ion baterije in visokih cen goriva so postali elektri\xc4\x8dni avtomobili resna alternativa klasi\xc4\x8dnim avtom. Veliko svetovnih vlad in ekolo\xc5\xa1ke agencije ponuja subvencije in dav\xc4\x8dne olaj\xc5\xa1ave za elektri\xc4\x8dne avtomobile z namenom raz\xc5\xa1iritve trga. Trenutno so elektri\xc4\x8dni avti dra\xc5\xbeji, vendar bo z masovno proizvodnjo cena padla. Trg je tudi omejen zaradi sorazmerno majhne proizvodnje proizvajalcev baterij. Ve\xc4\x8dino sedanje proizvodnje se uporabi za elektronske komponente.\n_START_SECTION_\n21. stoletje\n_START_PARAGRAPH_\n\xc4\x8ceprav so se elektri\xc4\x8dni avtomobili v zgodovini avtomobilske industrije pojavili \xc5\xbee nekajkrat jim nikoli ni uspel tak preboj na trg kot v 21. stoletju. Ameri\xc5\xa1ko podjetje Tesla je leta 2008 predstavil svoj prvi elektri\xc4\x8dni avtomobil, ki je bil obenem prvi pravi \xc5\xa1portni avtomobil, ki ga pogon namesto bencina uporablja elektriko. Veliko zanimanje javnosti za ta avtomobil je spodbudilo tudi druge proizvajalce, da v svojo ponudbo vklju\xc4\x8dijo tudi elektri\xc4\x8dna vozila. Tako je Peugeot predstavil model iOn, Citro\xc3\xabn C-Zero, Mitsubishi je na trg stopil z modelom i-MiEV,\xe2\x80\xa6 Tudi pri Tesli niso po\xc4\x8divali, saj so takoj po uspehu Roadsterja pri\xc4\x8deli snovati elektri\xc4\x8dno limuzino Model S._NEWLINE_V Ameriki sta med najbolj priljubljenimi elektri\xc4\x8dnimi avtomobili Chevrolet Volt in Nissan Leaf, Opel pa je pripravil evropsko razli\xc4\x8dico Volta pod modelno oznako Ampera (prvi elektri\xc4\x8dni avtomobil s podalj\xc5\xa1anim dosegom). Volvo se je odlo\xc4\x8dil, da na trg elektri\xc4\x8dnih avtomobilov vstopi z modelom C30 Electric, Ford pa pripravlja Focus Electric-a. Elektri\xc4\x8dni avto odlikujejo predvsem lastnosti kot so: nizki stro\xc5\xa1ki polnjenja, ne izpu\xc5\xa1\xc4\x8dajo \xc5\xa1kodljivih plinov in s tem prispevajo k \xc4\x8distej\xc5\xa1emu okolju, konstanten navor (ves navor elektromotorja je na voljo takoj) in tihost, saj ne oddajajo skorajda nikakr\xc5\xa1nega zvoka.\n_START_SECTION_\nBaterije\n_START_PARAGRAPH_\nTrenutno je trg omejen, ker je proizvodnja baterij sorazmerno majhna za hitro raz\xc5\xa1iritev in je kapaciteta le-teh baterij majhna. Zato je doseg elektri\xc4\x8dnih vozil manj\xc5\xa1i kot pri klasi\xc4\x8dnih vozilih. Z ve\xc4\x8danjem \xc5\xa1tevila elektri\xc4\x8dnih avtomobilov bo treba tudi pove\xc4\x8dati proizvodno kapaciteto elektrarn. Jedrska elektrarna kapacitete 1.200 MW, predvidevana kapaciteta drugega bloka jedrske elektrarne Kr\xc5\xa1ko (JEK), bi s polovico svoje mo\xc4\x8di lahko napajala 700.000 elektri\xc4\x8dnih vozil s 100 prevo\xc5\xbeenimi kilometri na dan._NEWLINE_\xc4\x8ce elektri\xc4\x8dno vozilo napajamo s son\xc4\x8dno elektrarno, ki je sicer med dra\xc5\xbejimi (20 centov \xe2\x82\xac na kWh), so kon\xc4\x8dni stro\xc5\xa1ki vseeno ni\xc5\xbeji, kot npr. dizel ali bencin. Najbolj\xc5\xa1i motorji na notranje zgorevanje (dizel) s pribli\xc5\xbeno 40-odstotnim izkoristkom pridobijo 4 kWh uporabne energije iz litra goriva, katerega tr\xc5\xbena cena je 1,37\xe2\x82\xac (2013). \xc4\x8ce prera\xc4\x8dunamo bi tako liter son\xc4\x8dne energije stal 80 centov._NEWLINE_Je pa treba tudi poudariti, da so elektri\xc4\x8dne baterije sorazmerno drage, te\xc5\xbeke, potrebujejo veliko energije in drugih sredstev za izdelavo. Imajo omejeno \xc5\xbeivljenjsko dobo, okrog 1000 ciklov in kapaciteta se s \xc4\x8dasom zmanj\xc5\xa1uje. Prav tako je \xc4\x8das polnjenja dolg, \xc4\x8deprav obstajajo hitri polnilniki (30 minut). Druga mo\xc5\xbenost je zamenjava baterij, vendar so pri ve\xc4\x8dini avtomobilov vgrajene v podvozje zaradi bolj\xc5\xa1ih voznih lastnosti.\n_START_SECTION_\nPrednosti\n_START_PARAGRAPH_\nElektri\xc4\x8dni motor za avtomobil je ceneje izdelati kot bencinski motor. Ne potrebuje olja za mazanje, stro\xc5\xa1ki vzdr\xc5\xbeevanja so tudi manj\xc5\xa1i. Prav tako ima bolj\xc5\xa1e karakteristike navora, kar se poka\xc5\xbee pri pospe\xc5\xa1evanju. Med ustavljanjem se motor preprosteje ustavi in ne izpu\xc5\xa1\xc4\x8da nobenih emisij, kar je zelo ugodno za mestno vo\xc5\xbenjo, s \xc4\x8dimer bi tudi izbolj\xc5\xa1ali kvaliteto zraka.\n_START_SECTION_\nAvtomobili na gorivne celice\n_START_PARAGRAPH_\nAvtomobili na gorivne celice so v bistvu tudi elektri\xc4\x8dni avtomobili, razlike je le izvor elektri\xc4\x8dnega toka in sicer vodik, namesto kemi\xc4\x8dnih baterij. Baterije ponujajo ve\xc4\x8dji izkoristek, okrog 90% v primerjavi z 60% pri gorivnih celicah. Obe tehnologiji ne izpu\xc5\xa1\xc4\x8data nobenih \xc5\xa1kodljivih emisij. Poleg tega je gorivna celica dra\xc5\xbeja, vsebuje namre\xc4\x8d drage elemente kot so platina in potrebuje za delovanje vodik, ki ga je zelo te\xc5\xbeavno shraniti. Zato obstaja velika verjetnost, da vozila na gorivne celice ne bodo dosegli masovne proizvodnje, \xc4\x8deprav so prvi serijski modeli \xc5\xbee napovedani za leto 2015.'